**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO ŽEMĖS NUOMOS MOKESČIO MOKĖJIMO“ PROJEKTO**

**1.Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma atleisti savivaldybės biudžeto sąskaita nuo žemės nuomos mokesčio mokėjimo UAB „Nordsekas“ (kodas 142165828) (toliau – Bendrovė) už sporto reikmėms naudojamą 0,3182 ha valstybinės žemės sklypo, esančio adresu K. Donelaičio g. 6A, Klaipėdoje, dalį.

Teikiamo sprendimo projekto tikslas – suteikti žemės nuomos mokesčio lengvatą už sporto reikmėms naudojamą valstybinės žemės sklypą ir tuo skatinti asmenis, investuojančius į sporto infrastruktūros kūrimą, kūno kultūros propagavimą ir miestiečių sveikatinimą.

 **2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo, LR Vyriausybės nutarimo Nr. 1798 „Dėl nuomos mokesčio už valstybinę žemę“ ir Klaipėdos miesto savivaldybės tarybos 2015 m. gegužės 28 d. sprendimo Nr. T2-108 „ Dėl valstybinės žemės nuomos mokesčio lengvatų teikimo tvarkos aprašo patvirtinimo“ (toliau – Tvarka) nuostatomis.

Sprendimo projekto rengimo priežastys – gautas ir įvertintas žemės nuomos mokesčio mokėtojo prašymas suteikti valstybinės žemės nuomos mokesčio lengvatą.

UAB „Nordsekas“ savo prašyme nurodė, kad žemės sklypu, adresu K. Donelaičio g. 6A, Klaipėdoje, ir statiniais sportinei veiklai vykdyti ir plėtoti naudojasi Klaipėdos miesto vaikų ir jaunimo sporto klubas ,,Perspektyva“ (kodas 14184759). Bendrovė su Klaipėdos miesto vaikų ir jaunimo sporto klubu ,,Perspektyva“ yra sudariusios patalpų nuomos sutartį, kurioje nustatytas fiksuotas nuomos mokestis už išnuomojamą sporto klubų veiklai vykdyti turtą (teniso aikšteles, kiemo aikšteles, administracinį pastatą) ir nustatytas papildomas mokestis, lygus valstybinės žemės nuomos mokesčiui. Valstybinės žemės sklype įrengtame teniso aikštyne (teniso kortuose) treniruojasi miesto moksleiviai, teniso mėgėjai, organizuojamos įvairios vaikų ir „senjorų“ teniso varžybos. Vaikų ir jaunimo teniso klubo dėka, buvo atgaivintas moksleivių tenisas mieste ir šalyje. Klubas organizuoja miesto moksleivių Mero taurės varžybas bei Lietuvos mokyklų teniso žaidynes, taip pat ruošia miesto moksleivius bei jaunių komandas įvairioms varžyboms.

UAB „Nordsekas“ pateikė visus būtinus Klaipėdos miesto savivaldybės tarybos 2015 m. gegužės 28 d. sprendimu Nr. T2-108 patvirtintos Valstybinės žemės nuomos mokesčio lengvatų teikimo tvarkos apraše nurodytus dokumentus bei papildomą informaciją.

 **3. Kokių rezultatų laukiama.**

Šiuo sprendimu siekiama skatinti sportinę veiklą mieste ir sporto bazių kūrimą, suteikiant žemės nuomos mokesčio lengvatą už 2017 metus UAB „Nordsekas“, kurios nuomojamame valstybinės žemės sklype vykdoma sportinė veikla ir įkurta sporto bazė.

 **4. Sprendimo projekto rengimo metu gauti specialistų vertinimai.**

Klaipėdos miesto savivaldybės administracijos Sporto ir kūno kultūros skyrius raštu 2017-09-18 Nr.VS-5405 pateikė išvadą, kad UAB „Nordsekas“ nuomojamame valstybinės žemės sklype vykdoma veikla atitinka Sporto organizacijai, kaip tai nustatyta LR Kūno kultūros ir sporto įstatyme, keliamus reikalavimus, t. y. plėtojama sporto šaka, sporto bazė ir įrengimai pritaikyti ir naudojami sportinei veiklai, vykdomas sistemingas vaikų sportinis ugdymas, sporto šakos varžybos, vasaros užimtumo stovyklos.

Tarptautinių ryšių, verslo plėtros ir turizmo skyrius 2017-09-28 raštu Nr. VS-5700, pateikė išvadą, kad UAB „Nordsekas“ atitinka nereikšmingos valstybės pagalbos gavėjui keliamus reikalavimus.

Apskaitos skyrius 2017-08-28 raštu Nr. VS-4967, informavo, kad UAB „Nordsekas“ neturi valstybinės žemės nuomos mokesčio įsiskolinimo ir kitų finansinių įsipareigojimų Savivaldybės biudžetui.

 **5. Išlaidų sąmatos, skaičiavimai, reikalingi pagrindimai ir paaiškinimai.**

UAB „Nordsekas“ sporto reikmėms naudojamo 0,3182 ha valstybinės žemės sklypo daliai Tarybos sprendimu nustatytas valstybinės žemės nuomos mokesčio tarifas 0,4 proc. Už 2017 metus apskaičiuotas valstybinės žemės nuomos mokestis sudaro 1189,31 Eur.

 **6. Lėšų poreikis sprendimo įgyvendinimui.**

 Dėl suteiktos valstybinės žemės nuomos mokesčio lengvatos į Klaipėdos miesto biudžetą būtų negauta 1189,31 Eur valstybinės žemės nuomos mokesčio pajamų už 2017 metus.

 **7. Galimos teigiamos ar neigiamos sprendimo priėmimo pasekmės.**

Teigiamos pasekmės: skatinami asmenys, kurių sklype kuriama sporto infrastruktūra, vykdomas sporto ir kūno kultūros propagavimas.

Neigiamos pasekmės nurodytos 6 punkte.

PRIDEDAMA:

1. UAB „Nordsekas“ 2017 m. birželio 23 d., Klaipėdos miesto vaikų ir jaunimo sporto klubas ,,Perspektyva“ 2017 m. rugpjūčio 10 d. prašymai su priedais, 15 lapų;

2. Sporto ir kūno kultūros skyriaus išvada, 1 lapas;

3. Tarptautinių ryšių, verslo plėtros ir turizmo skyriaus išvada, 1 lapas;

4. Apskaitos skyriaus raštas, 1 lapas;

5. Žemės nuomos mokesčio už 2017 metus deklaracija, 1 lapas;

6. Valstybinės žemės nuomos sutartis Nr. N 21/2003-0117, 2 lapai;

7. Susitarimas ,,Dėl 2012 m. liepos 4 d. susitarimo Nr. 13SŽN-(14.13.62.)-119 ,,Dėl 2003 m. liepos 23 d. valstybinės žemės sklypo nuomos sutarties Nr. N21/2003-0117 pakeitimo“ pakeitimo“, 1 lapas.

Mokesčių skyriaus vedėja Kristina Petraitienė